《洪氏池亭留酌》
明代·邱云霄

拙拙抱忠信，依依爱泉林。行行随所之，处处逢知心。

偶上君家池，池水清且深。主人出敬客，欢爱同夙襟。

享我亭下酒，乐我池上琴。感子意悁勤，不知日欲沉。

古人一饭恩，此义留至今。知君不愿报，感激好贤吟。

作者简介：约公元一五四四年前后在世，字凌汉，号止山，崇安（今武夷山市）人。生卒年不详，约明世宗嘉靖中前后在世。官柳城县知县。